Haderslev: Lørdag morgen klokken 9.00 modtog Syd- og Sønderjyllands Politi en anmeldelse om, at der var udbrudt brand i en affaldssorteringshal på Oksbølvej ved Haderslev.

- Der stiger en sort røgsøjle op fra bygningen, men der skulle være styr på det nu, siger Ivan Gohr Jensen, der er vagtchef ved Syd- og Sønderjyllands Politi.

JydskeVestkysten har været på stedet, og selvom lørdagshimlen er præget af gråvejr, så er den mørkegrå røgsøjle fra branden tydelig på lang afstand.

På Twitter opfordrer politiet til at vise hensyn og ikke opsøge brandstedet, som ligger på virksomheden Torben Clausen A/S' adresse på Oksbølvej.

Både politi og brandvæsen er tilstede, og ved 10.35-tiden kunne politiet meddele på Twitter, at branden var under kontrol.

Ifølge Syd- og Sønderjyllands Politi skulle branden være opstået i et rum med en større mængde af plast, træ og pap, men brandårsagen er endnu ukendt.

Politiet oplyser også, at der ikke er nogen personer, der er kommet til skade ved branden.